Projekts

LATVIJAS REPUBLIKAS MINISTRU KABINETS

|  |  |
| --- | --- |
| 2019. gada \_\_\_\_.\_\_\_\_\_\_\_\_\_\_\_\_ | Noteikumi Nr.\_\_\_\_\_\_ |
| Rīgā | (prot. Nr.\_\_\_ \_\_\_.§) |

**Noteikumi par rīcību ar administratīvo pārkāpumu lietās izņemto mantu un dokumentiem**

*Izdoti saskaņā ar Administratīvās atbildības likuma*

*75. panta trešo daļu, 111.panta ceturto un piekto daļu,*

*155.panta otro daļu, 173.panta trešo daļu,*

*260.panta otro daļu*

**I. Vispārīgie jautājumi**

1. Noteikumi nosaka kārtību, kādā:

1.1. nodod glabāšanā izņemto mantu vai dokumentus, kā arī iestādes, kurām nodod glabāšanā izņemto mantu vai dokumentus;

1.2. amatpersona pieņem lēmumu par mantu, kura ātri bojājas vai kuras ilgstoša glabāšana rada zaudējumus valstij, nodošanu realizācijai vai iznīcināšanai un kārtību, kādā veicama šo mantu realizācija vai iznīcināšana;

1.3. realizēto vai iznīcināto mantu tās īpašniekam atlīdzina vai aizvieto ar tādu pašu un tādas pašas kvalitātes mantu vai arī samaksā vērtību, kāda realizētajai vai iznīcinātajai mantai būtu bijusi atlīdzināšanas brīdī;

1.4. atmaksā samaksāto naudas summu un atdod izņemto mantu un dokumentus, ja lēmums administratīva pārkāpuma lietā tiek atcelts un izbeigts administratīvā pārkāpuma process;

1.5. aprēķina izdevumus, kas radušies sakarā ar administratīvā pārkāpuma lietā izņemtās mantas un dokumentu nodošanu glabāšanā, glabāšanu, iznīcināšanu un realizāciju;

1.6. informē iestādi, kuras amatpersona pieņem nolēmumu par sodu, par izdevumiem, kas radušies sakarā ar administratīvā pārkāpuma lietā izņemtās mantas un dokumentu nodošanu glabāšanā, glabāšanu, iznīcināšanu un realizāciju;

 1.7. no iegūtajiem līdzekļiem atskaita summu, kas nepieciešama naudas soda samaksai un to izdevumu segšanai, kuri ir saistīti ar izņemto mantu nogādāšanu glabāšanai, glabāšanu un realizāciju.

2. Izdevumus, kas saistīti ar Nodrošinājuma valsts aģentūrā (turpmāk – aģentūra) uzskaitītās izņemtās mantas vai dokumenta nodošanu glabāšanā, glabāšanu, realizāciju vai iznīcināšanu, sedz no aģentūrai šim mērķim piešķirtajiem valsts budžeta līdzekļiem, ja šajos noteikumos nav noteikts citādi.

3. Izņemto mantu izņem, glabā, realizē vai iznīcina saskaņā ar attiecīgo jomu regulējošiem normatīvajiem aktiem, ievērojot vides aizsardzības prasības.

4. Aģentūra saskaņā ar publisko iepirkumu jomu regulējošajiem normatīvajiem aktiem var slēgt līgumu ar komersantu par pakalpojumu, kas saistīts ar izņemtās mantas nodošanu glabāšanā, glabāšanu, realizāciju, iznīcināšanu vai tās novērtēšanu.

5. Šajos noteikumos paredzētā informācija par mantas un dokumentu nodošanu glabāšanā, realizēšanu un iznīcināšanu tiek glabāta Administratīvā pārkāpuma procesa atbalsta informācijas sistēmā (turpmāk – Informācijas sistēma), kuras pārzinis ir Iekšlietu ministrijas Informācijas centrs.

**II. Izņemtās mantas un dokumenta nodošana glabāšanā un glabāšana**

6. Administratīvā pārkāpuma lietā izņemto naudu, vērtspapīrus, bankas izdotus akreditīvus, vekseļus, akcijas vai citus naudas dokumentus, juvelierizstrādājumus, dārgakmeņus vai dārgmetālus (iesaiņotu un apzīmogotu) glabā iestādes, kuras veic administratīvā pārkāpuma procesu (turpmāk – atbildīgā iestāde) seifā.

7. Administratīvā pārkāpuma lietā izņemtos ieročus un to sastāvdaļas, munīciju, sprāgstvielas un spridzināšanas ietaises, pirotehniskos izstrādājumus un speciālos līdzekļus nodod glabāšanā Valsts policijai normatīvajos aktos par ieroču, sprāgstvielu un pirotehnisko izstrādājumu apriti noteiktajā kārtībā.

8. Ja izņemtās mantas pārvietošana nav iespējama vai arī ar tās pārvietošanu saistītie izdevumi ir nesamērīgi, mantu glabā tās atrašanās vietā vai nodod glabāšanā personai, kuras valdījumā tā atrodas, vai citai fiziskai vai juridiskai personai.

9. Izņemto mantu vai dokumentu, kas nav minēts šo noteikumu 6., 7. un 8.punktā, ja to nevar glabāt kopā ar administratīvā pārkāpuma lietu vai speciāli šim nolūkam ierīkotā glabāšanas vietā, atbildīgā iestāde nodod glabāšanā aģentūrai.

10. Aģentūra slēdz līgumu par administratīvā pārkāpuma lietā izņemto dzīvnieku glabāšanu speciāli aprīkotā dzīvnieku turēšanas vietā.

11. Izņemto mantu vai dokumentu tā glabāšanas laikā aizliegts nodot lietošanā fiziskai vai juridiskai personai, valsts vai pašvaldības iestādei vai tās amatpersonai.

12. Amatpersona uzskaita izņemto mantu vai dokumentu un ir atbildīga par tā saglabāšanu līdz izņemtās mantas vai dokumenta nodošanai glabāšanā aģentūrai, citai personai vai iestādei vai līdz brīdim, kad izņemtā manta tiek realizēta vai iznīcināta. Aģentūra, cita persona vai iestāde, kas pieņēma izņemto mantu vai dokumentu glabāšanā, atbild par izņemtās mantas vai dokumenta saglabāšanu no tā pieņemšanas brīža līdz nodošanas brīdim personai vai iestādei vai līdz brīdim, kad izņemtā manta tiek realizēta vai iznīcināta.

13. Ja lēmums administratīvā pārkāpuma lietā paredz izņemtās mantas vai dokumenta nodošanu glabāšanā aģentūrai, atbildīgā iestāde (amatpersona) nekavējoties, bet ne vēlāk kā trīs darbdienu laikā, nodod aģentūrai šī lēmuma un dokumenta, kas apliecina mantas izņemšanu, norakstu vai oriģinālu, kā arī mantas vai dokumenta pārņemšanai nepieciešamo informāciju (mantas un dokumentu atrašanās vieta, amatpersonas, kuras nodos mantu, kontaktinformācija u.c.). Šos dokumentus un informāciju atbildīgā iestāde (amatpersona) nosūta aģentūrai papīra formā vai elektroniski uz aģentūras e-adresi (parakstītu ar drošu elektronisko parakstu) vai arī nodod aģentūrai ar Informācijas sistēmas starpniecību.

14. Ja amatpersonas lēmumu nav iespējams izpildīt vai tā izpilde rada zaudējumus valstij, aģentūra nekavējoties, bet ne vēlāk kā piecu darbdienu laikā no attiecīgā lēmuma saņemšanas informē amatpersonu par lēmuma izpildes neiespējamību.

15. Amatpersona 10 darbdienu laikā pēc informācijas par lēmuma izpildes neiespējamību saņemšanas atkārtoti izvērtē izņemtā dokumenta vai mantas glabāšanas, realizācijas vai iznīcināšanas lietderību un par pieņemto lēmumu rakstiski informē aģentūru.

16. Aģentūra pēc šo noteikumu 13.punktā minēto dokumentu saņemšanas:

16.1. nekavējoties, bet ne vēlāk kā trīs darbdienu laikā nodrošina izņemtās mantas vai dokumenta pieņemšanu glabāšanā un uzskaiti;

16.2. organizē izņemtās mantas vai dokumenta glabāšanu;

16.3. vienas darbdienas laikā pēc izņemtā transportlīdzekļa pieņemšanas izdara atzīmi transportlīdzekļu un to vadītāju valsts reģistrā vai traktortehnikas un tās vadītāju informatīvajā sistēmā, norādot transportlīdzekļa atrašanās vietu.

17. Izņemtās mantas vai dokumenta pieņemšana glabāšanā tiek veikta, norādot atbilstošu informāciju Informācijas sistēmā. Ja tehnisku iemeslu dēļ pieņemšana glabāšanā nevar tikt veikta Informācijas sistēmā, izņemtās mantas vai dokumenta pieņemšana glabāšanā tiek veikta, sastādot atsevišķu dokumentu (izņemtās mantas vai dokumenta pieņemšanas un nodošanas akts (1.pielikums), izņemtā transportlīdzekļa pieņemšanas un nodošanas akts (2.pielikums)) divos eksemplāros, no kuriem vienu eksemplāru glabā administratīvā pārkāpuma lietā, otru aģentūrā vai pie citas personas, kurai manta nodota glabāšanā.

18. Ja amatpersona pieņēmusi lēmumu par rīcību ar izņemto mantu, kas glabājas aģentūrā, tā nekavējoties par pieņemto lēmumu informē aģentūru šo noteikumu 13.punktā paredzētajā kārtībā.

19. Ja amatpersona veic procesuālās darbības ar izņemto mantu, kura glabājas aģentūrā, kā rezultātā mainās izņemtās mantas vienību uzskaite, amatpersona un aģentūra veic atbilstošas izmaiņas Informācijas sistēmā vai atkārtoti noformē vai precizē izņemtās mantas vai dokumenta pieņemšanas un nodošanas aktu, ievērojot šo noteikumu 17.punktā noteiktās prasības.

20. Ja administratīvā pārkāpuma lietā ir pieņemts lēmums par izņemtās mantas glabāšanu aģentūrā, atbildīgā iestāde paziņo aģentūrai lēmumu par administratīvā soda uzlikšanu vai lietvedības izbeigšanu šajā lietā nekavējoties, bet ne vēlāk kā trīs darbdienu laikā pēc lēmuma pieņemšanas.

**III. Izņemtās mantas un dokumenta atdošana**

21. Ja lēmums administratīvā pārkāpuma lietā paredz izņemtās mantas vai dokumenta, kas glabājas aģentūrā, atdošanu tā īpašniekam vai likumīgajam valdītājam (turpmāk – lēmums par atdošanu), amatpersona nekavējoties, bet ne vēlāk kā trīs darbdienu laikā pēc attiecīga lēmuma pieņemšanas, nodod aģentūrai šī lēmuma norakstu vai oriģinālu, nosūtot to aģentūrai papīra formā vai elektroniski uz aģentūras e-adresi (parakstītu ar drošu elektronisko parakstu) vai arī nodod to aģentūrai ar Informācijas sistēmas starpniecību.

22. Ja lēmumu par atdošanu pieņem Valsts policijas amatpersona, tā šo noteikumu 21.punktā minēto informāciju aģentūrai nosūta elektroniski.

23. Pēc lēmuma par atdošanu pieņemšanas, amatpersonas lēmumā norādītā persona (turpmāk – persona) iesniedz aģentūrā iesniegumu par izņemtās mantas vai dokumenta atdošanu vai mantas vērtības atlīdzināšanu vai aizvietošanu ar tādu pašu un tādas pašas kvalitātes mantu. Ja iesniegumu iesniedz personas pilnvarotā persona, iesniegumam pievieno pilnvarojuma dokumentu.

24. Aģentūra izskata personas iesniegumu un ne vēlāk kā trīs darbdienu laikā atdod izņemto mantu vai dokumentu personai, ja tā nav realizēta vai iznīcināta, vai atlīdzina mantas vērtību, kāda realizētajai vai iznīcinātajai mantai būtu bijusi atlīdzināšanas brīdī, vai aizvieto to ar tādu pašu vai tādas pašas kvalitātes mantu vai informē personu par nepieciešamību novērst trūkumus, ja nav iesniegti šo noteikumu 23.punktā minētie dokumenti.

25. Pēc trūkumu novēršanas persona atkārtoti vēršas aģentūrā ar iesniegumu par izņemtās mantas vai dokumenta atdošanu.

26. Izņemto mantu vai dokumentu persona pārņem mantas vai dokumenta atrašanās vietā mēneša laikā no lēmuma par atdošanu spēkā stāšanās.

27. Lēmuma par rīcību ar izņemto mantu vai dokumentu izpildi atliek vai aptur, ja par to ir iesniegta sūdzība vai prokurora protests.

28. Amatpersona nekavējoties, bet ne vēlāk kā trīs darbdienu laikā rakstiski informē aģentūru par lēmuma par rīcību ar izņemto mantu vai dokumentu izpildes atlikšanu vai apturēšanu sakarā ar sūdzības vai prokurora protesta izskatīšanu.

29. Ja īpašnieks nepārņem mantu vai dokumentu mēneša laikā no lēmuma par atdošanu spēkā stāšanās, aģentūra šo noteikumu 14.punktā noteiktajā kārtībā informē amatpersonu par lēmuma izpildes neiespējamību.

30. Aģentūra nekavējoties, bet ne vēlāk kā piecu darbdienu laikā pēc tam, kad saņemts lēmums par atdošanu, ja izņemtā manta vai dokuments joprojām atrodas aģentūrā, sagatavo paziņojumu:

30.1. informējot personu par izņemtās mantas vai dokumenta atrašanās vietu un dokumentiem, kurus nepieciešams iesniegt, lai persona varētu saņemt izņemto mantu vai dokumentu;

30.2. brīdinot personu par izņemtās mantas vai dokumenta realizāciju vai iznīcināšanu, ja persona šajos noteikumos noteiktajā termiņā nepārņems tai atdodamo izņemto mantu vai dokumentu.

31. Ja zvērināta tiesu izpildītāja lietvedībā atrodas izpildu lieta, kurā ir jāvērš piedziņa par Civilprocesa likumā noteiktajā pirmajā un otrajā kārtā apmierināmiem prasījumiem pret parādnieka īpašumā esošo kustamo mantu, kas izņemta administratīvā pārkāpuma lietā un glabājas aģentūrā, tiesu izpildītājs saskaņo izņemtās mantas izdošanu ar amatpersonu, kuras lietvedībā atrodas administratīvā pārkāpuma lieta.

32. Zvērināts tiesu izpildītājs pēc šo noteikumu 31.punktā minētā saskaņojuma saņemšanas nosūta to aģentūrai un vienojas ar aģentūru par mantas izņemšanu.

33. Ja persona izņemto mantu nepārņem mēneša laikā pēc lēmuma par atdošanu spēkā stāšanās, aģentūra to realizē vai iznīcina.

34. Ja aģentūrā ir saņemts izņemtās mantas īpašnieka iesniegums vai starptautiskajā sadarbībā Valsts policijas iegūts apliecinājums, ka izņemtās mantas īpašnieks atsakās saņemt tam atdodamo izņemto mantu, aģentūra izņemto mantu realizē vai iznīcina, neievērojot šo noteikumu 33.punktā noteikto termiņu.

35. Ja līdz izņemtās mantas realizācijas vai iznīcināšanas dienai ir saņemts personas iesniegums par izņemtās mantas atdošanu un aģentūra ir uzsākusi izņemtās mantas realizācijas vai iznīcināšanas procesu šo noteikumu 33.punktā minētajā gadījumā, aģentūra realizācijas vai iznīcināšanas procesu aptur un veic šo noteikumu III nodaļā minētās darbības.

36. Ja lēmums administratīvā pārkāpuma lietā paredz izņemtās mantas vai dokumenta konfiskāciju, atbildīgā iestāde nodod aģentūrai šī lēmuma norakstu vai oriģinālu, nosūtot to aģentūrai papīra formā vai elektroniski uz aģentūras e-adresi (parakstītu ar drošu elektronisko parakstu) vai arī nododot to aģentūrai ar Informācijas sistēmas starpniecību. Aģentūra normatīvajos aktos par rīcību ar valstij piekritīgo mantu noteiktajā kārtībā nodod izņemto mantu vai dokumentu Valsts ieņēmumu dienestam.

37. Ja lēmums administratīvā pārkāpuma lietā paredz izņemtās mantas vai dokumenta atdošanu, kas glabājas iestādē vai pie šo noteikumu 8.punktā minētās personas, izņemtās mantas vai dokumenta atdošanu organizē iestāde, ievērojot šajos noteikumos noteikto kārtību un termiņus.

**IV. Izņemtās mantas iznīcināšana un realizācija**

38. Izņemto mantu, kura ātri bojājas vai kuras ilgstoša glabāšana rada zaudējumus valstij, ar amatpersonas lēmumu nodod realizācijai vai iznīcināšanai.

39. Izņemto mantu nodod iznīcināšanai šādos gadījumos:

39.1. izņemtā manta ir lietošanai vai izplatīšanai nederīga vai tās izplatīšana aizliegta saskaņā ar atbilstošo jomu regulējošiem normatīvajiem aktiem;

39.2. paredzamie izņemtās mantas realizācijas izdevumi pārsniedz paredzamos realizācijas ieņēmumus;

39.3. izņemtā manta ir bīstama videi, cilvēku vai dzīvnieku veselībai;

39.4. izņemtā manta rada fitosanitāro risku.

40. Lēmuma pieņemšanai par izņemtās mantas realizāciju vai iznīcināšanu amatpersona var pieaicināt speciālistu vai ekspertu.

41. Ja lēmums administratīvā pārkāpuma lietā paredz izņemtās mantas realizāciju vai iznīcināšanu, un izņemtā manta nodota glabāšanā aģentūrai, amatpersona nekavējoties, bet ne vēlāk kā trīs darbdienu laikā:

41.1. nodod aģentūrai šī lēmuma norakstu vai oriģinālu, nosūtot to aģentūrai papīra formā vai elektroniski uz aģentūras e-adresi (parakstītu ar drošu elektronisko parakstu) vai arī nodod to aģentūrai ar Informācijas sistēmas starpniecību;

41.2. informē aģentūru par lēmuma par izņemtās mantas realizāciju vai iznīcināšanu spēkā stāšanos;

41.3. informē aģentūru par nepieciešamību izņemtās mantas novērtēšanā, realizācijā vai iznīcināšanā pieaicināt atbildīgās iestādes pārstāvi.

42. Ja lēmums administratīvā pārkāpuma lietā paredz izņemtās mantas realizāciju vai iznīcināšanu, kas nav nodota glabāšanā aģentūrai, amatpersona nekavējoties, bet ne vēlāk kā trīs darbdienu laikā, lēmumu par izņemtās mantas realizāciju vai iznīcināšanu kopā ar tā dokumenta kopiju, kas apliecina mantas izņemšanu, šo noteikumu II nodaļā noteiktajā kārtībā nosūta aģentūrai, izņemot šo noteikumu 43.punktā minēto gadījumu.

43. Atbildīgā iestāde patstāvīgi veic tās glabāšanā esošās izņemtās mantas vai dokumenta realizāciju vai iznīcināšanu, ja attiecīgo darbību veikšanai iestādei nav nepieciešama speciāla atļauja, speciāla iekārta vai komersanta piesaiste un iestāde attiecīgās darbības var veikt efektīvāk vai tikpat efektīvi kā aģentūra.

44. Aģentūra izņemto mantu iznīcina pati vai nodod iznīcināšanai komersantam, ar kuru aģentūrai ir noslēgts līgums par izņemtās mantas iznīcināšanu.

45. Izņemtās mantas iegādei aizliegts pieteikties šādām personām:

45.1. amatpersonai, kura pieņēma lēmumu par mantas izņemšanu vai realizāciju;

45.2. personai, kura veica vai piedalījās izņemtās mantas novērtēšanā vai realizācijā.

46. Alkoholiskos dzērienus, tabakas izstrādājumus un to piederumus, naftas produktus un to iepakojumu iznīcina šādi:

46.1. alkoholiskos dzērienus:

46.1.1. izlej kanalizācijā, ja alkoholiskā dzēriena apjoms ir mazāks par 500 litriem. Alkoholisko dzērienu, kas satur vairāk nekā 40 % spirta, atšķaida ar ūdeni līdz minētajai koncentrācijai;

46.1.2. izlej vietā, kas saskaņota ar attiecīgo Valsts vides dienesta reģionālo vides pārvaldi, ja alkoholiskā dzēriena apjoms ir lielāks par 500 litriem. Alkoholisko dzērienu, kas satur vairāk nekā 40 % spirta, atšķaida ar ūdeni līdz minētajai koncentrācijai;

46.1.3. sasmalcina iepakojumu kopā ar tā saturu īpaši aprīkotās iekārtās vai izmantojot citus iznīcināšanas veidus, ja saņemta atkritumu apsaimniekošanas atļauja vai iznīcināšanas vieta un nosacījumi saskaņoti ar attiecīgo Valsts vides dienesta reģionālo vides pārvaldi;

46.2. tabakas izstrādājumu – sadedzina sadedzināšanas iekārtās, kuras saņēmušas piesārņojošas darbības atļauju atkritumu sadedzināšanai vai līdzsadedzināšanai un kuras aprīkotas ar dūmgāzu cieto daļiņu uztveršanas iekārtām, vai to iznīcina, mehāniski sasmalcinot un nododot komersantam, kurš veic sadzīves atkritumu savākšanu un kuram ir atbilstoša atkritumu apsaimniekošanas atļauja;

46.3. naftas produktu – sadedzina sadedzināšanas iekārtās, kuras saņēmušas piesārņojošas darbības atļauju naftas produktu atkritumu sadedzināšanai vai līdzsadedzināšanai.

47. Administratīvā pārkāpuma lietā ceļu satiksmē izņemto transportlīdzekli iznīcina, nododot apstrādei šādos gadījumos:

47.1. transportlīdzekļa, tajā skaitā piekabes (puspiekabes), vai izņemtā transportlīdzekļa numurētā agregāta noteiktais vērtējums ir 500 *euro* vai mazāks vai arī no transportlīdzekļa pirmās reģistrācijas datuma pagājuši vairāk nekā 15 gadu, vai pēc pēdējās valsts tehniskās apskates pagājuši vairāk nekā trīs gadi;

47.2. traktortehnikas, velosipēda, tricikla, kvadricikla, motocikla vai mopēda noteiktais vērtējums ir 20 *euro* vai mazāks;

47.3. ja izņemtā transportlīdzekļa izgatavotāja piešķirtais transportlīdzekļa identifikācijas numurs ir iznīcināts vai bojāts;

47.4. transportlīdzeklis saskaņā ar transportlīdzekļu un to vadītāju valsts reģistra datiem ir norakstīts.

48. Izņemto mantu pirms tās realizācijas vai iznīcināšanas novērtē:

48.1. aģentūras (atbildīgās iestādes) izveidota izņemtās mantas novērtēšanas komisija ne mazāk kā trīs komisijas locekļu sastāvā, ņemot vērā Latvijā pastāvošās vidējās tirgus cenas izņemtās mantas novērtēšanas brīdī. Aģentūras izveidotā komisijā var ietvert arī atbildīgās iestādes pārstāvi;

48.2. sertificēts vērtētājs, ar kuru ir noslēgts līgums par izņemtās mantas novērtēšanu (turpmāk – vērtētājs), ja:

48.2.1. izņemtās mantas novērtēšanai ir nepieciešama tās sastāva bioloģiskā, ķīmiskā vai tehniskā izpēte;

48.2.2. izņemtā manta ir transportlīdzeklis vai numurēts agregāts;

48.2.3. izņemtās mantas vērtību nav iespējams noteikt bez specifiskām zināšanām.

49. Izņemtās mantas novērtējumā norāda izņemtās mantas veidu, detalizētu aprakstu, noteikto tirgus vērtību un novērtēšanas metodi.

50. Novērtējot trešo valstu mantu (preces, kuras nav ieguvušas Eiropas Kopienas preču statusu), izņemtās mantas novērtēšanā ņem vērā muitas iestādes atzinumā norādīto preces muitas vērtību.

51. Izņemtās mantas novērtēšanu neveic, ja:

51.1. izņemtā manta ātri bojājas;

51.2. izņemtā manta jau iepriekš ir novērtēta administratīvā pārkāpuma lietas ietvaros;

51.3. izņemtā manta ir iznīcināma saskaņā ar šo noteikumu 39.1., 39.3. vai 39.4.apakšpunktu;

51.4. no administratīvā pārkāpuma lietā izņemtā transportlīdzekļa pirmās reģistrācijas datuma pagājuši vairāk nekā 15 gadi vai kopš pēdējās administratīvā pārkāpuma lietā izņemtā transportlīdzekļa valsts tehniskās apskates ir pagājuši vairāk nekā trīs gadi, izņemot gadījumu, kad transportlīdzeklim ir vēsturiska vērtība;

51.5. izņemtā manta ir nauda.

52. Aģentūra vismaz trīs darbdienas (izņemot gadījumu, ja realizē vai iznīcina mantu, kas ātri bojājas) pirms paredzētās izņemtās mantas realizācijas vai iznīcināšanas:

52.1. elektroniski paziņo atbildīgajai iestādei (amatpersonai) par izņemtās mantas realizācijas vai iznīcināšanas laiku un vietu, izņemot šo noteikumu 33.punktā minēto gadījumu;

52.2. publicē aģentūras tīmekļvietnē paziņojumu par izņemtās mantas realizāciju vai iznīcināšanu.

53. Pirms izņemtās mantas realizācijas aģentūra ar rīkojumu izveido izņemtās mantas realizācijas komisiju ne mazāk kā trīs komisijas locekļu sastāvā. Rīkojumā ietver arī informāciju par atbildīgās iestādes pārstāvja dalību izņemtās mantas realizācijā.

54. Izņemto mantu realizē šādi:

54.1. realizē, nerīkojot izsoli, bet vismaz trīs darbdienas pirms paredzētās izņemtās mantas realizācijas publicē iestādes tīmekļvietnē paziņojumu par izņemtās mantas realizāciju;

54.2. realizē izsolē. Izsoli obligāti rīko, ja realizējamās izņemtās mantas kopējā vērtība pārsniedz 10 000 *euro*. Šis nosacījums neattiecas uz izņemto mantu, kas ātri bojājas;

54.3. izņemto mantu, kura ātri bojājas, kā arī izņemto mantu, kuru nevar realizēt vai kuras paredzamie realizācijas izdevumi pārsniedz paredzamos realizācijas ieņēmumus, realizē, nododot bez maksas valsts vai pašvaldību iestādēm izlietošanai atbilstoši to uzdevumam.

55. Izņemtās mantas izsoli rīko elektronisko izsoļu vietnē.

56. Sludinājumā par izņemtās mantas izsoli norāda:

56.1. pārdodamo mantu un tās novērtējumu;

56.2. izsoles sākumcenu un izsoles soli;

56.3. izsoles sākuma datumu, noslēguma datumu un laiku;

56.4. nodrošinājuma summu (kas nav lielāka par 10% no pārdodamās mantas sākumcenas) un tās iemaksas un atmaksas kārtību;

56.5. datumu, līdz kuram persona, kura vēlas piedalīties izsolē, var lūgt autorizēt to dalībai izsolē un iemaksāt nodrošinājuma summu;

56.6. mantas apskates vietu un laiku;

56.7. norādi uz tīmekļvietni, kurā pieejama informācija par izsoles kārtību un nosacījumiem, ar kādiem personas var reģistrēties dalībai izsolē un piedalīties solīšanā;

56.8. citu informāciju, ja nepieciešams.

57. Sludinājumu par izņemtās mantas izsoli aģentūra ievieto arī savā tīmekļvietnē.

58. Persona, kura vēlas piedalīties izsolē, samaksā noteikto maksu par dalību izsolē un izsoles sludinājumā noteiktajā termiņā, izmantojot elektronisko izsoļu vietni, nosūta aģentūrai lūgumu autorizēt to dalībai izsolē, kā arī izsoles sludinājumā noteiktajā kārtībā un apmērā ieskaita aģentūras depozīta kontā izsoles nodrošinājuma summu.

59. Aģentūra autorizē personu dalībai izsolē trīs darbdienu laikā pēc tam, kad persona izteikusi attiecīgu lūgumu un samaksājusi izsoles nodrošinājuma summu un maksu par dalību izsolē, ja vien attiecībā uz personu nepastāv šo noteikumu 45.punktā minētie ierobežojumi. Izsolē var piedalīties tikai autorizēti dalībnieki.

60. Solīšana sākas no izsoles sākumcenas. Solītājs nevar reģistrēt solījumu, kas ir mazāks par izsoles sākumcenu vai vienāds ar to, atšķiras no izsoles sludinājumā noteiktā izsoles soļa vai ir mazāks par iepriekš reģistrētajiem solījumiem vai vienāds ar tiem. Reģistrētos solījumus nevar atsaukt vai mainīt.

61. Ja pēdējo piecu minūšu laikā pirms izsoles noslēgšanai noteiktā laika tiek reģistrēts solījums, izsoles laiks automātiski tiek pagarināts par piecām minūtēm. Ja pēdējās stundas laikā pirms izsoles noslēguma tiek konstatēti būtiski tehniski traucējumi, kas var ietekmēt izsoles rezultātu, un tie nav saistīti ar sistēmas drošības pārkāpumiem, izsoles laiks automātiski tiek pagarināts līdz nākamās darbdienas pulksten 13.00.

62. Persona, kura nosolījusi augstāko cenu, divu darbdienu laikā pēc izsoles noslēguma samaksā pilnu nosolīto summu. Ja persona, kura nosolījusi augstāko cenu, noteiktajā termiņā nosolīto summu nesamaksā, mantu piedāvā iegādāties personai, kura nosolījusi otru augstāko cenu. Ja persona atsakās no mantas iegādes vai divu darbdienu laikā nesamaksā nosolīto summu, tā zaudē tiesības uz mantu un tās iemaksāto nodrošinājuma summu.

63. Personas iemaksāto nodrošinājuma summu ieskaita pirkuma maksā. Pārējiem izsoles dalībniekiem nodrošinājuma summu atmaksā divu darbdienu laikā pēc izsoles noslēguma.

64. Izsoli atzīst par nenotikušu, ja:

64.1. izsolei nav autorizēts neviens izsoles dalībnieks;

64.2. neviens no dalībniekiem, kuri autorizēti dalībai izsolē, nepārsola izsoles sākumcenu;

64.3. nosolītājs noteiktā termiņā nesamaksā nosolīto summu;

64.4. izsoles norises laikā vai 24 stundu laikā pēc izsoles noslēguma saņemts elektronisko izsoļu vietnes drošības pārvaldnieka paziņojums par būtiskiem tehniskiem traucējumiem, kas var ietekmēt izsoles rezultātu, vai par sistēmas drošības pārkāpumu.

65. Ja izsole atzīta par nenotikušu, aģentūra organizē atkārtotu izsoli, ievērojot noteikumu 67.punktu. Rīkojot atkārtotu izsoli, mantas cenu var samazināt ne vairāk kā par 20 procentiem.

66. Samaksu par izsoles rīkošanu veic atbilstoši Tiesu administrācijas maksas pakalpojumu cenrādim.

67. Ja izņemtā manta nav realizēta trijās realizācijās un iestāde, kura veic mantas realizāciju, atzīst, ka mantas realizācija vai izņemtās mantas glabāšana nav saimnieciski izdevīga vai rada zaudējumus valstij, to var nodot iznīcināšanai. Ja ir reģistrēts apgrūtinājums transportlīdzekļa atsavināšanai, transportlīdzekļa iznīcināšanas termiņu aprēķina no minētā apgrūtinājuma noņemšanas dienas.

68. Ja šo noteikumu 54.3.apakšpunktā minētajā gadījumā uz izņemto mantu piesakās vairākas valsts vai pašvaldību iestādes, to nodod tai iestādei, kura pieteikusies pirmā.

69. Veicot izņemtās mantas realizāciju:

69.1. realizē izņemto mantu par izņemtās mantas novērtējumā norādīto izņemtās mantas tirgus vērtību (turpmāk – realizācijas cena);

69.2. ja uz izņemto mantu par sākotnēji noteikto izņemtās mantas realizācijas cenu nav pieteicies neviens pretendents, samazina izņemtās mantas realizācijas cenu un nodod to atkārtotai realizācijai. Izņemtās mantas realizācijas cenu vienā realizācijas reizē samazina ne vairāk kā par 20 procentiem no sākotnēji noteiktās realizācijas cenas;

69.3. slēdz līgumu ar realizācijas procedūras uzvarētāju.

70. Dzīvnieku, kurš izņemts administratīvā pārkāpuma lietā, par realizācijas cenu piedāvā iegādāties fiziskai vai juridiskai personai, kura nodrošina tā glabāšanu. Ja persona atsakās iegādāties attiecīgo dzīvnieku par realizācijas cenu, dzīvnieku realizē šo noteikumu 54.1.apakšpunktā noteiktajā kārtībā.

71. Pirms izņemtās mantas iznīcināšanas aģentūra ar rīkojumu nosaka par izņemtās mantas iznīcināšanu atbildīgo aģentūras amatpersonu. Rīkojumā ietver informāciju par atbildīgās iestādes pārstāvja dalību izņemtās mantas iznīcināšanā.

72. Par izņemtās mantas iznīcināšanu atbildīgā aģentūras amatpersona:

72.1. pieņem lēmumu par izņemtās mantas iznīcināšanas veidu, izvērtējot konkrēto situāciju un paredzamos izdevumus, kas saistīti ar izņemtās mantas pārvietošanu un iznīcināšanu, un izvēlas finansiāli, tehniski un saimnieciski izdevīgāko iznīcināšanas veidu;

72.2. ja nepieciešams, uz izņemtās mantas iznīcināšanu uzaicina atbildīgās iestādes pārstāvi, kura kontrolei ir pakļauta izņemtā manta;

72.3. pirms izņemtās mantas iznīcināšanas pārbauda tās atbilstību izņemtās mantas vai dokumentu uzskaites informācijai un, ja nepieciešams, izņemtās mantas novērtējumā vai izņemtās mantas aprakstes un novērtējuma aktā norādītajām ziņām. Ja tiek konstatēta neatbilstība, atbildīgā aģentūras amatpersona aptur izņemtās mantas iznīcināšanu un paziņo par to Valsts policijai izmeklēšanas veikšanai, kā arī par neatbilstību informē atbildīgo iestādi, kas pieņēma lēmumu par rīcību ar izņemto mantu;

72.4. vismaz trīs darbdienas pirms paredzētās izņemtās mantas iznīcināšanas publicē iestādes tīmekļvietnē internetā paziņojumu par izņemtās mantas iznīcināšanu.

72.4. piedalās izņemtās mantas iznīcināšanā;

72.5. par izņemtās mantas iznīcināšanu veic atbilstošu atzīmi Informācijas sistēmā vai sastāda izņemtās mantas iznīcināšanas aktu (3.pielikums) divos eksemplāros, no kuriem vienu eksemplāru glabā atbildīgajā iestādē, otru – aģentūrā. Aktā norāda visas izņemtās mantas iznīcināšanā klātesošās personas, un to paraksta par izņemtās mantas iznīcināšanu atbildīgā aģentūras amatpersona un komersanta pārstāvis, ja izņemto mantu iznīcināja komersants, ar kuru aģentūra noslēgusi līgumu par izņemtās mantas iznīcināšanu;

72.6. pēc izņemtās mantas iznīcināšanas pabeigšanas trīs darbdienu laikā informē par to atbildīgo iestādi, kas pieņēmusi lēmumu par rīcību ar izņemto mantu, nosūtot izņemtās mantas iznīcināšanas akta otru eksemplāru.

**V. Ieņēmumi no izņemtās mantas realizācijas**

73. Ieņēmumus, kas gūti, realizējot izņemto mantu, aģentūra ieskaita tai atvērtajā deponēto līdzekļu kontā (turpmāk – deponēto līdzekļu konts) un glabā līdz brīdim, kad aģentūra saņem galīgā lēmuma administratīvā pārkāpuma lietā kopiju vai norakstu un informāciju par tā spēkā stāšanās datumu. Pēc galīgā lēmuma saņemšanas aģentūra no ieņēmumiem, kas gūti, atbilstoši amatpersonas lēmumam realizējot izņemto mantu, atskaita ar izņemtās mantas nogādāšanu glabāšanai, glabāšanu un realizāciju saistītos izdevumus, bet atlikušo realizācijas ieņēmumu summu atstāj deponēto līdzekļu kontā. Ja realizētās izņemtās mantas vērtība nav atlīdzināma atbilstoši šo noteikumu 88.punktam, aģentūra deponēto līdzekļu kontā atlikušos naudas līdzekļus ieskaita valsts pamatbudžeta ieņēmumu kontā.

74. Ja izņemtā manta ir realizēta, jo tā šo noteikumu 33.punktā minētajā termiņā no aģentūras nav pārņemta, tad aģentūra no ieņēmumiem, kas gūti, realizējot izņemto mantu, sedz izdevumus, kas saistīti ar izņemtās mantas nogādāšanu glabāšanai, glabāšanu un realizāciju, bet atlikušos naudas līdzekļus ieskaita valsts pamatbudžeta izdevumu kontā.

75. Ja amatpersonas lēmums paredz izņemtās mantas konfiskāciju un izņemtā manta ir realizēta vai iznīcināta, aģentūra no realizācijas ieņēmumiem atskaita ar izņemtās mantas nogādāšanu glabāšanai, glabāšanu, realizāciju un iznīcināšanu saistītos izdevumus, bet atlikušo realizācijas ieņēmumu summu no deponēto līdzekļu konta pārskaita Valsts ieņēmumu dienesta norādītajā valsts pamatbudžeta kontā.

76. Finanšu līdzekļus, kas nepieciešami izņemtās mantas nogādāšanai glabāšanai, glabāšanai, realizācijai un iznīcināšanai nepieciešamo izdevumu segšanai, aģentūra ieskaita aģentūrai atvērtajā valsts pamatbudžeta izdevumu kontā kā citus pašu ieņēmumus.

**VI. Izņemtās mantas atlīdzināšana vai aizvietošana ar tādu pašu un tādas pašas kvalitātes mantu un izņemtās mantas vērtības atlīdzināšana**

77. Amatpersona, kura izskatīja administratīvā pārkāpuma lietu un pieņēma lēmumu par rīcību ar izņemto mantu, kas nav konfiscējama, bet ir realizēta vai iznīcināta Administratīvās atbildības likuma 155.panta otrajā daļā un 173.panta trešajā daļā noteiktajā gadījumā, nekavējoties, bet ne vēlāk kā trīs darbdienu laikā par to informē aģentūru, nosūtot lēmuma administratīvā pārkāpuma lietā norakstu vai kopiju un informāciju par tā spēkā stāšanās datumu.

78. Šo noteikumu 77.punktā minētajā gadījumā amatpersona lēmumā norāda izņemtās mantas atlīdzināšanas veidu:

78.1. aizvietot ar tādu pašu un tādas pašas kvalitātes mantu;

78.2. samaksāt vērtību, kāda realizētajai vai iznīcinātajai mantai būtu bijusi atlīdzināšanas brīdī.

79. Aģentūra nekavējoties, bet ne vēlāk kā piecu darbdienu laikā pēc tam, kad saņemts lēmums par rīcību ar izņemto mantu, kura nav konfiscējama, bet ir realizēta vai iznīcināta Administratīvās atbildības likuma 155.panta otrajā daļā noteiktajā gadījumā, sagatavo paziņojumu izņemtās mantas īpašniekam. Paziņojumā:

79.1. informē, ka izņemtās mantas īpašniekam mēneša laikā pēc šo noteikumu 77.punktā minētā lēmuma spēkā stāšanās ir tiesības vērsties aģentūrā ar iesniegumu atbilstoši šo noteikumu 79. punktam;

79.2. brīdina, ka izņemtās mantas īpašnieka tiesības uz mantas vērtības atlīdzināšanu ir īstenojamas mēneša laikā pēc šo noteikumu 77. punktā minētā lēmuma spēkā stāšanās.

80. Ja tiek atcelts lēmuma administratīvā pārkāpuma lietā un administratīvā pārkāpuma process izbeigts, personai atmaksā summas, ko tā bija samaksājusi saskaņā ar administratīvā pārkāpuma lietā pieņemto lēmumu. Samaksāto summu atmaksā iestāde, kuras kontā attiecīgā summa ir ieskaitīta, pamatojoties uz amatpersona, kura izskatīja administratīvā pārkāpuma lietu, pieņemtu lēmumu un personas iesniegumu, kurā norādīts bankas konts, uz kuru ir pārskaitāma samaksātā summa.

81. Izņemtās mantas īpašnieks mēneša laikā pēc šo noteikumu 77.punktā minētā lēmuma spēkā stāšanās iesniedz aģentūrā iesniegumu ar lūgumu aizvietot ar tādu pašu un tādas pašas kvalitātes mantu vai samaksāt vērtību, kāda realizētajai vai iznīcinātajai mantai būtu bijusi atlīdzināšanas brīdī. Iesniegumā norāda bankas kontu, uz kuru ir pārskaitāma atlīdzība.

82. Izņemtās mantas novērtējuma summas apmēru, kāds tas būtu bijis atlīdzināšanas brīdī, nosaka šo noteikumu 48.punktā minētajā kārtībā. Par atlīdzināšanas brīdi uzskata dienu, kad amatpersonas lēmums par izņemtās mantas vērtības atlīdzināšanu stājas likumīgā spēkā.

83. Ja izņemtā manta ir realizēta šo noteikumu 33. vai 34.punktā minētajā gadījumā, tās īpašnieks mēneša laikā pēc izņemtās mantas realizācijas iesniedz aģentūrā iesniegumu ar lūgumu izmaksāt viņam mantas realizācijā iegūtos līdzekļus, kas tika ieskaitīti deponēto līdzekļu kontā.

84. Aģentūra pēc šo noteikumu 81.punktā vai 83.punktā minētā iesnieguma saņemšanas nekavējoties, bet ne vēlāk kā piecu darbdienu laikā nodrošina izņemtās mantas īpašnieka iesniegumā izteiktā lūguma izskatīšanu.

85. Ja amatpersona ir pieņēmusi lēmumu atdot tās pašas sugas un kvalitātes mantu, aģentūra un izņemtās mantas īpašnieks noslēdz līgumu par mantas atdošanu.

86. Pēc šo noteikumu 85.punktā paredzētā līguma noslēgšanas, aģentūra atbilstoši iepirkumu jomu regulējošiem tiesību aktiem iegādājas attiecīgas kvalitātes mantu un nodod to personas īpašumā.

87. Ja deponēto līdzekļu kontā līdzekļi izņemtās mantas vērtības atlīdzināšanai vai mantas iegādei nav pietiekami, izņemtās mantas vērtību tā īpašniekam vai likumīgajam valdītājam atlīdzina vai mantas iegādei nepieciešamos līdzekļus sedz no valsts budžeta līdzekļiem neparedzētiem gadījumiem, izņemot šo noteikumu 83.punktā noteikto gadījumu.

88. Aģentūra izņemtās mantas īpašniekam neaizvieto ar tādu pašu un tādas pašas kvalitātes mantu vai neatlīdzina vērtību, kāda realizētajai vai iznīcinātajai mantai būtu bijusi atlīdzināšanas brīdī realizētās mantas vērtību šo noteikumu 34.punktā norādītajā gadījumā vai, ja nav ievērots šo noteikumu 81. vai 83.punktā minētais termiņš.

**VII. Ar izņemtās mantas un dokumenta nodošanu glabāšanā, glabāšanu, iznīcināšanu un realizāciju saistīto izdevumu aprēķināšanas kārtība un kārtība, kādā par minētajiem izdevumiem informē atbildīgo iestādi**

89. Procesuālo izdevumu apmēru par izņemtās mantas vai dokumenta nodošanu glabāšanā, glabāšanu, iznīcināšanu vai realizāciju nosaka, ņemot vērā iestādes faktiskās izmaksas.

90. Aprēķinot procesuālo izdevumu apmēru, ņem vērā darbības, kas veiktas nodrošinot izņemtās mantas vai dokumenta nodošanu glabāšanā, glabāšanu, iznīcināšanu vai realizāciju, kā arī šo darbību veidu, apjomu un izcenojumu.

91. Nosakot šo noteikumu 90.punktā minētos izcenojumus, piemēro metodiku, kas normatīvajos aktos noteikta iestāžu sniegto maksas pakalpojumu izcenojumu noteikšanai.

92. Izdevumu apmēru par izņemtās mantas vai dokumenta glabāšanu, ja administratīvā pārkāpuma lietā ir uzlikts administratīvais sods, aprēķina no mantas vai dokumenta izņemšanas dienas līdz dienai:

92.1. kad persona saņēma izņemto mantu vai dokumentu;

92.2. kad izņemtās mantas vai dokumenta īpašnieks atteicies no izņemtās mantas vai dokumenta (noteiktajā termiņā nav pārņēmis mantu) un izņemtā manta ir iznīcināta vai realizēta;

92.3. kad izņemtā manta ir iznīcināta vai realizēta;

92.4. kad lēmums administratīvā pārkāpuma lietā par izņemtās mantas vai dokumenta konfiskāciju ir stājies spēkā.

93. Izdevumu aprēķinā norāda šādu informāciju:

93.1. iestādes nosaukumu, kas sagatavojusi izdevumu aprēķinu;

93.2. izdevumu aprēķina reģistrācijas numuru;

93.3. kontu, kurā ieskaitāmi izdevumi;

93.4. izdevumu priekšmetu;

93.5. izdevumu apmēru;

93.6. iestādes amatpersonu, kura veikusi izdevumu aprēķinu;

93.7. izdevumu aprēķina sagatavošanas datumu;

94. Aģentūra 10 darbdienu laikā informē amatpersonu par nolēmuma par izņemtās mantas vai dokumenta atdošanu, iznīcināšanu vai realizāciju izpildi un nosūta minēto faktu apliecinošu dokumentu, kā arī iesniedz aprēķinus par izdevumiem, kas saistīti ar izņemtās mantas un dokumenta nodošanu glabāšanā, glabāšanu, iznīcināšanu vai realizāciju, lai minētos izdevumus iekļautu procesuālajos izdevumos.

95. Ja aģentūra saņēmusi amatpersonas pieprasījumu sniegt informāciju par izdevumiem, kas saistīti ar izņemtās mantas nodošanu glabāšanā, glabāšanu, iznīcināšanu vai realizāciju, lai minētos izdevumus iekļautu procesuālajos izdevumos, aģentūra nekavējoties, bet ne vēlāk kā trīs darbdienu laikā pēc minētā pieprasījuma saņemšanas sagatavo attiecīgo informāciju un nosūta to amatpersonai.

**VIII. Noslēguma jautājumi**

96. Šajos noteikumos minētās prasības par informācijas ievietošanu Informācijas sistēmā tiek nodrošinātas ar 2021. gada 1. janvāri.

97. Noteikumi stājas spēkā vienlaikus ar Administratīvās atbildības likumu.

Ministru prezidents Arturs Krišjānis Kariņš

Iekšlietu ministrs Sandis Ģirģens

12.08.2019 08:37

4710

Raivis Mālijs, 67218654

Raivis.malijs@agentura.iem.gov.lv

Mārtiņš Rāzna, 29454798

Martins.razna@agentura.iem.gov.lv